HU Az Európai Unió Hivatalos Lapja L 121/1

A BIZOTTSÁG (EU) 2018/685 RENDELETE

(2018. május 3.)

a 396/2005/EK európai parlamenti és tanácsi rendelet II., III. és IV. mellékletének az egyes termékekben, illetve azok felületén található abamektin, sör, fluopiram, fluxapiroxád, malein-hidrazid, mustármagpor és teflutrin maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az abamektin és a malein-hidrazid tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A fluopiram, a fluxapiroxád és a teflutrin tekintetében az említett rendelet III. mellékletének A. része határozott meg MRL-eket. A sör és a mustármagpor tekintetében az említett rendelet nem határozott meg MRL-eket, és ezek az anyagok nem szerepelnek annak IV. mellékletében sem, ezért esetükben a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, az abamektin hatóanyagot tartalmazó növényvédő szer banán esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A fluopiram esetében a kövér porcsinra vonatkozóan nyújtottak be ilyen kérelmet. A fluxapiroxád esetében a következőkre nyújtottak be ilyen kérelmet: trópusi gyökér- és gumós zöldségek, egyéb gyökér- és gyökgumós zöldségek, a cukorrépa kivételével, újhagyma, virágukért termesztett káposztafélék, kelbimbó, fejes káposzta, saláta és egyéb salátafélék, spenót és hasonló levelek, cikóriasaláta, fűszernövények és ehető virágok, articsóka, póréhagyma, gyökérből készített gyógynövényteák, gyökér- és rizómafűszerek, valamint cikóriagyökér. A teflutrin esetében a sárgarépára vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a fluxapiroxád citrusfélék esetében történő alkalmazására vonatkozóan. A kérelmező állítása szerint a szóban forgó hatóanyagnak Brazíliában az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottságnak.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezőknek, a Bizottságnak és a tagállamoknak, és hozzáférhetővé tette őket a nyilvánosság számára.

(7) A Hatóság indokolással ellátott véleményeiben a fluxapiroxád citrusféléken történő használatát illetően arra a következtetésre jutott, hogy a benyújtott adatok nem elegendőek az egész csoport tekintetében új MRL meghatározásához. Az MRL-ek extrapolációjára vonatkozó jelenlegi uniós iránymutatásokkal összhangban azonban helyénvaló a grapefruitfélékre vonatkozó említett MRL-t a narancsra érvényben lévő MRL értékén meghatározni. A citrusfélék vonatkozásában érvényben lévő MRL-eket ezért a jelenlegi értéken kell tartani, kivéve a grapefruitfélék esetében, ahol az MRL 0,3 mg/kg-ra való emelése indokolt.

(8) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem pedig az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(9) A malein-hidrazid tekintetében a Hatóság következtetést adott ki az ilyen hatóanyagú növényvédő szereknél felmerülő kockázatok értékelésének szakmai vizsgálatáról (3). Ennek keretében javasolta az MRL-ek növelését a burgonya, a fokhagyma, a salotta/mogyoróhagyma és a tej esetében.

(10) A sör és a mustármagpor mint egyszerű anyagok az (EU) 2017/2090 bizottsági végrehajtási rendelettel (4) és az (EU) 2017/2066 bizottsági végrehajtási rendelettel (5) már jóváhagyásra kerültek. Az említett anyagok felhasználási feltételei várhatóan nem vezetnek olyan mennyiségű maradékanyag jelenlétéhez az élelmiszerekben és takarmányokban, hogy az kockázatot jelentene a fogyasztóra. Célszerű ezért az említett anyagokat felvenni a 396/2005/EK rendelet IV. mellékletébe.

(11) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai megfelelnek a 396/2005/EK rendelet 14. cikke (2) bekezdésében szereplő követelményeknek.

(12) A 396/2005/EK rendeletet ezért ennek megfelelően módosítani kell.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2018. május 3-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue level for abamectin in bananas (Indokolással ellátott vélemény az abamektin banán vonatkozásában megállapított jelenlegi MRL-jének módosításáról). EFSA Journal 2017;15(10):4987 [24. o.].

Reasoned opinion on the modification of the existing maximum residue level for fluopyram in purslanes (Indokolással ellátott vélemény a fluopiram kövér porcsin vonatkozásában megállapított jelenlegi MRL-jének módosításáról). EFSA Journal 2017;15(9):4984 [22. o.].

Reasoned opinion on the modification of the existing maximum residue levels for fluxapyroxad in various crops (Indokolással ellátott vélemény a fluxapiroxád különböző termények vonatkozásában megállapított jelenlegi MRL-jeinek módosításáról). EFSA Journal 2017;15(9):4975 [30. o.].

Reasoned opinion on the modification of the existing maximum residue level for tefluthrin in carrots (Indokolással ellátott vélemény a teflutrin sárgarépa vonatkozásában megállapított jelenlegi MRL-jének módosításáról). EFSA Journal 2017;15(10):5016 [21. o.].

(3) Conclusion on the peer review of the pesticide risk assessment of the active substance maleic hydrazide (A malein-hidrazid hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2016;14(6):4492 [22. o.].

(4) A Bizottság (EU) 2017/2090 végrehajtási rendelete (2017. november 14.) a sörnek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti, egyszerű anyagként történő jóváhagyásának megadásáról, valamint az 540/2011/EU bizottsági végrehajtási rendelet mellékletének módosításáról (HL L 297., 2017.11.15., 22. o.).

(5) A Bizottság (EU) 2017/2066 végrehajtási rendelete (2017. november 13.) a mustármagpornak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti, egyszerű anyagként történő jóváhagyásának megadásáról, valamint az 540/2011/EU bizottsági végrehajtási rendelet mellékletének módosításáról (HL L 295., 2017.11.14., 43. o.).